R2 miljoen se dwelms op bus gevindDie tas vol tik het aan ŉ passasier op die bus behoort (Foto: SAPS) Die polisie in die Wes-Kaap het Donderdag beslag gelê op dwelms ter waarde van R2,2 miljoen in ŉ passasiersbus by Beaufort-Wes. Volgens sers. Christopher Spies, polisiewoordvoerder, het polisiebeamptes van die Sentrale Karoo se honde-eenheid omstreeks 06:00 ŉ padpatrollie op die N1 by Beaufort-Wes gedoen. Hulle het motors afgetrek en ondersoek. Tik ter waarde van R2,2 miljoen is in die tas in die bus gevind (Foto: SAPS) “Die beamptes het ŉ passasiersbus voorgekeer en in die bagasie-afdeling ŉ tas vol tik gevind. Dié vonds is later met ŉ passasier op die bus verbind. Hy is in hegtenis geneem op aanklag van dwelmhandel,” bevestig Spies. Volgens Spies dui voorlopige ondersoek daarop dat die 37-jarige verdagte met die dwelms van Durban na die Kaapse metropool gereis het. Hy was na bewering van plan om die dwelms daar af te lewer. “Die verdagte sal in aanhouding bly tot Vrydag wanneer hy dan in die landdroshof op Beaufort-Wes sal verskyn.” Lt.genl. Thembisile Patekile, provinsiale polisiekommissaris in die Wes-Kaap, het die polisielede geloof vir hul goeie werk om die dwelms op te spoor. Hy het ook bevestig dat beamptes beslis nou hulle oë en ore sal oophou vir dwelmhandel soos dié, veral met die feestyd wat om die draai is.